SCI พุ่งแรง10% หลังร่วงยาว6วันติด ฟากผบห.ชี้ผลงานปีนี้สดใส หลังตุนแบ็คล็อกแน่นกว่า1พันลบ.
SCI พุ่งแรง10% หลังร่วงยาว6วันติด ฟากผบห.ชี้ผลงานปีนี้สดใส หลังตุนแบ็คล็อกแน่นกว่า1พันลบ. โดย ณ เวลา 15.29 น. ราคาอยู่ที่ 1.58 บาท บวก 0.14 บาท หรือ 9.72% สูงสุดที่ 1.66 บาท ต่ำสุดที่ 1.45 บาท ด้วยมูลค่าซื้อขาย 18.97 ล้านบาท
29 ม.ค. 2563

ผู้สื่อข่าวรายงานว่า ราคาหุ้น บริษัท เอสซีไอ อีเลคตริค จำกัด (มหาชน) หรือ SCI ล่าสุด ณ เวลา 15.29 น. อยู่ที่ 1.58 บาท บวก 0.14 บาท หรือ 9.72% สูงสุดที่ 1.66 บาท ต่ำสุดที่ 1.45 บาท ด้วยมูลค่าซื้อขาย 18.97 ล้านบาท

โดยราคาหุ้น SCI ปรับตัวเพิ่มขึ้นหลังราคาหุ้นปรับตัวลดลงอย่างต่อเนื่อง 6 วันติด นับตั้งแต่ราคาหุ้นอยู่ที่ระดับ 1.56 บาท เมื่อวันที่ 21 ม.ค.63
อย่างไรก็ดี เมื่อวันที่ 21 ม.ค.2563 นายเกรียงไกร เพียรวิทยาสกุล ประธานเจ้าหน้าที่บริหาร SCI เปิดเผยว่า ภาพรวมการดำเนินธุรกิจในปี 2563 จะเป็นปีที่ดีของบริษัท และมีการเติบโตอย่างมีเสถียรภาพมากขึ้น เนื่องจากบริษัทฯมีงานในมือรอรับรู้รายได้ (backlog) แล้วกว่า 1 พันล้านบาท ขณะที่ตั้งเป้าหมายจะประมูลงานใหม่ประเภทงานเสาส่งไฟฟ้าแรงสูง และงานตู้สวิตช์บอร์ดเข้ามาอีก ซึ่งจะช่วยผลักดันให้ backlog ในปีนี้เพิ่มขึ้นมาอยู่ที่ระดับ 1.5 พันล้านบาท
“ตอนนี้ SCI น่าจะฟื้นตัวได้อย่างชัดเจน เนื่องจากธุรกิจในประเทศยังมีการเติบโต เพราะมีงานใหม่ออกมาให้ประมูลต่อเนื่องโดยเฉพาะงานเสาส่งไฟฟ้าและงานตู้สวิตช์บอร์ด นอกจากนี้ บริษัทฯ ได้มีการขยายงานรับเหมาในประเทศเพิ่มขึ้น เพื่อเพิ่มแหล่งรายได้ ขณะเดียวกันธุรกิจในต่างประเทศ ทั้งประเทศเมียนมา และลาว มีแนวโน้มที่ดีน่าจะช่วยผลักดันให้ผลประกอบการปีนี้ดีกว่าปีที่่ผ่านมาอย่างแน่นอน” นายเกรียงไกร กล่าว
นายเกรียงไกร กล่าวอีกว่า บริษัทฯได้เตรียมพร้อมที่จะเข้าไปประมูลงานใหม่ ซึ่งจะช่วยต่อยอดให้กับโรงงานในเมียนมา โดยเฉพาะงานเสาส่งไฟฟ้าแรงสูง และบริการชุบกัลวาไนซ์ (สังกะสี) ขณะเดียวกันมีการเจรจากับลูกค้าใหม่ๆ อย่างต่อเนื่องและมีสัญญาณที่ดี ทำให้คาดว่าธุรกิจในเมียนมาจะมีรายได้ปีนี้ประมาณ 200 ล้านบาท ส่วนโครงการก่อสร้างเสาไฟฟ้าแรงสูง และสถานีไฟฟ้าย่อยในสปป.ลาวนั้น คาดว่าจะมีความคืบหน้าเร็วๆ นี้